Diari Oficial de la Generalitat Valenciana


Sumari del DOGV 9400, del 08-08-2022 (2022/7383)

RESOLUCIÓ de 26 de juliol de 2022, de la Direcció General d'Obres Públiques, Transports i Mobilitat Sostenible, per la qual es convoquen les proves per a l'obtenció del certificat de competència professional per a l'exercici de l'activitat de transport interior i internacional de mercaderies i viatgers, que es realitzaran periòdicament utilitzant mitjans electrònics.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9400

Data del DOGV
:   08-08-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/7383


Data del document
:   26-07-2022

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Descriptors 

:   * Conselleria de Política Territorial, Obres Públiques i Mobilitat
    * examen

RESOLUCIÓ de 26 de juliol de 2022, de la Direcció General d'Obres Públiques, Transports i Mobilitat Sostenible, per la qual es convoquen les proves per a l'obtenció del certificat de competència professional per a l'exercici de l'activitat de transport interior i internacional de mercaderies i viatgers, que es realitzaran periòdicament utilitzant mitjans electrònics. [2022/7383]  
  
La Llei orgànica 5/1987, de 30 de juliol, de delegació de facultats de l'Estat en les comunitats autònomes en relació amb els transports per carretera i per cable, estableix en l'article 13 que les competències administratives relatives a l'adquisició, acreditació i control de la capacitació professional per a la realització del transport i de les activitats auxiliars i complementàries d'aquest queden delegades en les comunitats autònomes.  
L'annex II del Reial decret 1211/1990, de 28 de setembre, pel qual s'aprova el Reglament de la Llei d'ordenació dels transports terrestres, estableix nous criteris de correcció de l'examen de competència professional per indicació de la Comissió Europea.  
D'acord amb el que s'estableix en l'apartat 6é de l'annex II citat, l'examen tindrà únicament forma escrita i es realitzarà utilitzant exclusivament els mitjans electrònics que l'òrgan competent facilite a l'examinand. Així mateix, l'examen s'haurà de realitzar utilitzant l'aplicació informàtica i el banc de preguntes i casos pràctics elaborats específicament per a això, el disseny i el manteniment dels quals correspondrà a la Direcció General de Transport Terrestre del Ministeri de Foment.  
  
El programa de l'examen per a l'obtenció del certificat de competència professional estarà integrat per la llista de matèries assenyalades a aquest efecte en l'annex I del Reglament (CE) 1071/2009 del Parlament Europeu i del Consell, de 21 d'octubre de 2009, pel qual s'estableixen les normes comunes relatives a les condicions que s'han de complir per a l'exercici de la professió de transportista per carretera.  
Per tot això, en aplicació d'aquesta normativa, i fent ús de les facultats conferides en virtut del que es disposa en l'article 12 del Decret 177/2020, de 30 d'octubre, del Consell, pel qual s'aprova el Reglament orgànic i funcional de la Conselleria de Política Territorial, Obres Públiques i Mobilitat, resolc:  
  
Primer. Objecte de la resolució  
És objecte de la present resolució convocar les proves de l'examen de competència professional d'acord amb el que s'estableix en l'annex II del Reial decret 1211/1990, de 28 de setembre, pel qual s'aprova el Reglament de la llei d'ordenació dels transports terrestres.  
  
Segon. Requisits de les persones aspirants  
D'acord amb el que es disposa en l'article 8 del Reglament (CE) 1071/2009, les persones aspirants hauran de complir els requisits següents:  
1. Podran concórrer a les proves les persones físiques que tinguen la residència habitual o treballen a la Comunitat Valenciana, entenent per residència habitual el lloc en el qual la persona visca durant almenys 185 dies per cada any natural, per raó de vincles personals que revelen llaços estrets entre la persona i el lloc en què habita.  
2. Podran concórrer a l'examen les persones que acrediten trobar-se prèviament en possessió d'algun dels següents títols de formació expedits per organismes oficials:  
- Títol de batxiller o equivalent.  
- Títol de tècnic, acreditatiu d'haver superat els ensenyaments d'una formació professional de grau mitjà, siga quina siga la professió a què es trobe referit.  
- Títol de tècnic superior, acreditatiu d'haver superat els ensenyaments d'una formació professional de grau superior, siga quina siga la professió a què es trobe referit.  
- Qualsevol títol acreditatiu d'haver superat uns ensenyaments universitaris de grau o postgrau.  
Les persones aspirants amb titulacions obtingudes a l'estranger hauran d'estar en possessió de la corresponent credencial d'homologació o, en el seu cas, del corresponent certificat d'equivalència expedit pel Ministeri d'Educació i Formació Professional, i no serà vàlid cap altre justificant (sol·licitud d'acreditació o similar).  
  
  
Tercer. Presentació de sol·licituds i documentació a aportar  
1. La presentació de sol·licituds es realitzarà a través del tràmit telemàtic habilitat a aquest efecte. El termini de presentació de sol·licituds s'iniciarà l'endemà de la publicació d'aquesta resolució en el Diari Oficial de la Generalitat Valenciana.  
2. Les persones aspirants podran presentar una sol·licitud d'examen per a una província i per a una de les modalitats convocades (mercaderies o viatgers).  
3. En cas de no autoritzar o oposar-se a les consultes telemàtiques assenyalades en la sol·licitud, la persona sol·licitant haurà d'adjuntar en el tràmit aquella documentació acreditativa del compliment dels requisits exigits per a concórrer a l'examen (identitat, residència i títols de formació).  
4. L'aportació de documentació acreditativa serà opcional per a la resta de sol·licitants, encara que es recomana:  
- Si s'ha produït un canvi recent de NIE a DNI, cal aportar l'antic NIE i/o el nou DNI del sol·licitant,  
- Si el domicili indicat en el document d'identitat no pertany a la Comunitat Valenciana, cal aportar certificat d'empadronament recent que acredite la residència habitual en algun municipi d'aquesta Comunitat.  
- Si la residència habitual del sol·licitant no està a la Comunitat Valenciana, cal aportar el certificat de l'empresa, o un altre document equivalent, acreditatiu que el seu lloc de treball es troba en un municipi d'aquesta Comunitat.  
- Si hi ha dubtes sobre la seua naturalesa oficial, cal aportar el títol de formació que dona dret a concórrer a l'examen.  
5. L'abonament de la taxa d'examen és obligatori. Es realitza dins del tràmit electrònic de la sol·licitud, però només el seu pagament no dona dret a realitzar la prova. Per a això la sol·licitud ha de finalitzar-se, completant els passos posteriors al pagament de la taxa, i registrar-se correctament.  
  
Quart. Forma de presentació  
1. La presentació telemàtica es podrà realitzar en la pàgina web de la Generalitat i en la seua seu electrònica, a través dels següents enllaços:  
https://sede.gva.es/es/inicio/procedimientos'id\_proc=160  
https://www.gva.es/es/inicio/procedimientos'id\_proc=160  
Per a poder realitzar la presentació electrònica, la persona sol·licitant o el seu representant hauran de disposar de signatura electrònica, mitjançant el certificat reconegut per a la ciutadania emés per l'Agència de Tecnologia i Certificació Electrònica (www.accv.es), del DNI electrònic o qualsevol altre admés per la seu electrònica de la Generalitat.  
2. L'aspirant haurà de fer constar en la seua sol·licitud la província de preferència per a realitzar la prova, i proporcionar una adreça de correu electrònic i un número de telèfon mòbil per a la recepció de l'avís amb les dades identificatives de la convocatòria d'examen.  
3. Les sol·licituds rebudes telemàticament seran revisades per ordre de registre d'entrada. Si el sol·licitant incompleix algun dels requisits exigits per a concórrer a l'examen, la seua sol·licitud quedarà exclosa, sense dret a la devolució de la taxa corresponent. Si la sol·licitud no té els requisits exigits, es requerirà l'interessat perquè, en un termini de deu dies, esmene la falta o aporte els documents preceptius, amb indicació que, si així no ho fa, es considerarà que ha desistit de la seua sol·licitud, sense dret a la devolució de la taxa corresponent.  
  
4. La convocatòria a la prova serà assignada a cada aspirant per ordre de presentació de la sol·licitud. Les sol·licituds incompletes o defectuoses es consideraran no presentades fins a la data en què es produïsca la seua esmena. Les sol·licituds els defectes de les quals no puguen ser esmenats amb la nova documentació aportada a l'expedient seran excloses del procés, sense dret a la devolució de la taxa corresponent.  
5. L'òrgan convocant de les proves registrarà l'aspirant com a usuari de l'aplicació informàtica desenvolupada a aquest efecte per la Direcció General de Transport Terrestre del Ministeri de Foment. Li assignarà una data i hora d'examen, així com la clau PIN d'un sol ús que li donarà accés al contingut de la prova el dia en què siga convocat. Aquestes dades seran comunicades a l'aspirant en un termini no inferior a cinc dies, per mitjà de notificació electrònica i a través d'un avís SMS al telèfon mòbil inclòs en la sol·licitud. Aquesta informació podrà, així mateix, consultar-se per DNI, en la pàgina web de la Conselleria.  
  
6. L'absència injustificada de l'aspirant en el lloc i la data assignats per a la realització de la prova donarà lloc a la caducitat de l'examen, sense dret a la devolució de la taxa corresponent. No obstant l'anterior, en cas que, per motius extraordinaris de força major, fora impossible l'assistència de l'aspirant a la convocatòria assignada, aquest podrà sol·licitar una nova data d'examen. Per a això haurà de remetre la seua sol·licitud i el justificant acreditatiu d'aquesta impossibilitat a l'adreça de correu soporte\_examenes\_pwbkdvwhonr@fng.mv, com més prompte millor des del seu coneixement, i si la sol·licitud és acceptada, per estar degudament justificada, se li assignarà una altra data diferent.  
7. Les convocatòries de les proves per a l'obtenció del certificat de competència professional per a l'exercici de l'activitat de transport interior i internacional de mercaderies i viatgers, en les tres províncies de la Comunitat Valenciana, es realitzaran periòdicament a partir de setembre de 2022.  
  
Cinqué. Tribunal  
El tribunal serà el que s'indica en l'annex I d'aquesta resolució.  
  
Sisé. Indicacions relatives a la realització de l'examen  
1. Contingut i duració de l'examen  
L'examen constarà de dues proves:  
La primera prova consistirà a contestar 200 preguntes, cadascuna de les quals tindrà quatre respostes alternatives, sobre les matèries que integren el programa.  
La segona prova consistirà a resoldre quatre supòsits pràctics que requerisquen aplicar el coneixement de les matèries que integren el programa a casos concrets. A aquest efecte, l'aspirant, després de realitzar els càlculs i valoracions necessaris, haurà de triar entre huit respostes alternatives en cadascun dels supòsits.  
El temps per a la realització de cadascuna de les proves de què consta l'examen serà de dues hores.  
2. Criteris de correcció  
La prova de preguntes concretes tindrà una puntuació màxima de 200 punts. Cada pregunta correctament resposta puntuarà 1 punt i cada resposta errònia es penalitzarà descomptant un terç del valor d'una resposta correcta.  
La prova de supòsits pràctics tindrà igualment una puntuació màxima de 200 punts. Cada supòsit correctament resolt puntuarà 50 punts i cada supòsit erroni es penalitzarà descomptant un terç del valor d'un supòsit correcte.  
Per a aprovar l'examen s'haurà d'obtindre una puntuació no inferior al 50 % dels punts possibles en cadascuna de les dues parts i s'haurà d'obtindre un mínim del 60 % del total de punts atribuïbles per al conjunt de les dues proves.  
3. Mecànica de l'examen  
Quan l'examinand inicie l'examen, l'aplicació informàtica seleccionarà aleatòriament 200 preguntes del banc integrat en l'aplicació.  
  
L'examinand respondrà les preguntes mitjançant l'aplicació i podrà donar per acabada la prova en el moment que estime convenient. Si l'examinand no haguera donat per conclosa la prova amb anterioritat, l'aplicació la donarà per acabada automàticament en el moment en què hagen transcorregut dues hores des que aquell va iniciar l'examen.  
  
Tan prompte com l'examinand done per acabada la prova anterior o, si escau, siga la mateixa aplicació la que la finalitze, aquesta generarà la segona prova, seleccionant, així mateix de manera aleatòria, quatre supòsits pràctics del banc integrat en l'aplicació. Com en el cas de les preguntes, l'examinand resoldrà els supòsits pràctics mitjançant l'aplicació, assenyalant la contestació que estime adequada.  
L'examinand podrà donar per conclosa aquesta segona prova quan estime convenient i, en qualsevol cas, l'aplicació la donarà per acabada automàticament en el moment en què hagen transcorregut dues hores des que aquell va iniciar la prova.  
Conclosa la segona prova, l'aplicació qualificarà automàticament l'examen i l'examinand podrà obtindre una còpia impresa, tant de l'examen com de la qualificació obtinguda. Aquesta còpia impresa serà remesa en format digital a l'adreça de correu electrònic proporcionada per l'aspirant en la seua sol·licitud.  
Quan un examinand obtinga la qualificació necessària per a aprovar, quedarà automàticament inscrit en el Registre d'Empreses i Activitats de Transport com a persona que ha acreditat la seua competència per al transport en la modalitat que corresponga.  
Així mateix, quan un examinand estime errònia o mal qualificada alguna pregunta o algun supòsit pràctic dels que integraven el seu examen, podrà formular reclamació davant el tribunal de revisió d'exàmens.  
La reclamació es presentarà per mitjans telemàtics, utilitzant el tràmit genèric de presentació de sol·licituds en matèria de transports i mobilitat, davant els serveis centrals de la Conselleria de Política Territorial, Obres Públiques i Mobilitat, fent constar en el camp destinat a formular la sol·licitud el seu caràcter de reclamació de revisió d'examen de competència professional.  
L'accés al procediment es realitzarà a través dels enllaços següents:  
  
https://sede.gva.es/es/inicio/procedimientos'id\_proc=18531  
https://www.gva.es/es/inicio/procedimientos'id\_proc=18555  
  
Contra la present resolució, que no esgota la via administrativa, es podrà interposar recurs d'alçada, davant de la Secretaria Autonòmica d'Obres Públiques, Transports i Mobilitat Sostenible, en el termini d'un mes, a comptar des de l'endemà de la seua publicació en el Diari Oficial de la Generalitat Valenciana, d'acord amb el que estableixen els articles 121 i 122 de la Llei 39/2015, d'1 d'octubre, del procediment administratiu comú, sense perjudici que s'utilitze qualsevol altra via que es considere oportuna.  
  
València, 26 de juliol de 2022.- La directora general d'Obres Públiques, Transport i Mobilitat Sostenible: Roser Obrer Marco.  
  
  
Annex I  
  
El tribunal de les proves convocades està compost per:  
  
Tribunal titular  
Presidenta: Susanna Lledó Serres Provinciale.  
Secretària: M.ª Valle Escudero Aguado.  
Vocals: Pilar Ibáñez Moreno, Rafael Rubio Estruch i Marisa Zabala Salelles.  
  
Tribunal suplent  
Presidenta: Teresa Gras Huerta.  
Secretari: Alberto Alonso Vidales.  
Vocals: María José Riquelme Rocamora, Anabel Llorca Marco, Encarnación Guijarro Jordán, Nuria García Pastor, Rafael González Tur i Miguel Ángel Parra Mañas.